**Павлодар қаласының №35 жалпы орта білім беру мектебі**

**Бастауыш сынып мұғалімі Ергалиева Бактыгуль Советовна**

**Сабақтың тақырыбы:**«Жолда жүру ережесі!»

**Сабақтың мақсаты:**

1. Оқушыларды жол белгілерімен, жолда жүру ережелерімен таныстыру.

2. Жол қауіпсіздігі сақталмаған жағдайда кездесетін жарақаттар немесе түрлі жағдайлар туралы әңгімелеу.

3. Оқушыларды көшеде дұрыс жүріп, жол ережелерін, қауіпсіздігін білуге, есте сақтауға тәрбиелеу.

**Көрнекілігі:** Бағдаршам, жол белгілері салынған суреттер, интерактивті тақта.

**Сабақтың барысы:**

І. Ұйымдастыру кезеңі: Оқушылар назарын сабаққа аудару.

ІІ. Кіріспе бөлімі:

- Балалар, бүгінгі тәрбие сағатымыз не туралы болады деп ойлайсыңдар? Дұрыс айтасыңдар, жолда жүру ережелеріне байланысты болмақ.

Олай болса,  «Жолда жүру ережесін сақтаймыз!»  атты тәрбие сағатын бастаймыз.

Балалар, Жол заңы дұрыс жүріп, абай болуды талап етеді.

- Қалай ойлайсыңдар, жолда жүру ережесі деген не?
- Жолда жүру ережесі қайткенде бұзылады?
- Жол тәртібі бұзылса не болатыны туралы білесіңдер ме?
- Ол үшін не істеуіміз керек?

 ІІІ. Негізгі бөлім:

  1.   Жол тәртібін бұзба, ол қатер тудырады. Жолдың қалыпты қозғалысы көбінесе балалардың

       -  жол бойында қалай болса солай жүріп,

       -  доп қуалайтыны,

       -  ролик тебетіні,

       - жүріп бара жатқан машинаға жабысатыны,

       -  қалтарыстан жолға шығып келетіні салдарынан бұзылады екен.

Жол тәртібін бұзғандықтан кейбіреулер машина дөңгелегіне ілініп қаза тауып, кейбіреулері жарақат алады. Ал кейбіреулері өмірлік мүгедек болып қалады.

Сондықтан әрбір оқушы мектепте оқылатын «Жолда жүру ережесі» тақырыбындағы сабақты мұқият тыңдап, әр сабақтан қорытынды жасап отыруға міндетті.

Үлгілі, тәртіпті оқушы көшеде, жолда жүру ережесін, заңын бұзбайды.

- Сонымен қандай бала жол ережесін бұзбайды?

Балалар: Үлгілі, тәртіпті бала.

(Ортаға саллдаттарша жүріп әуенмен 5 оқушы шықады)

1 – оқушы.

Мен инспектор жолдағы

Барлығы маған жетеді

Алаңдамай адамдар

Көшелерден өтеді.

Машинаның бәрі де

Мені құрмет етеді.

2 – оқушы:

Дәптердегідей асфальтта

Жолақшалар сызылған

Бәлкім бізге аударған

Әзілдесуге арналған.

Жоқ, балалар біледі

Зебра дейді бұл жолды

Оған келіп көліктер

Тоқтаған соң өтеді.

(ән: «Жаяу»)

Мұғалім: Бағдаршам өмірімізді жазымнан сақтандыратын көмекшіміз. Оның сырын біліп, тілін алу баршамызға керек. Біздің қаламызда сол сияқты біздің еліміздің  қала, ауылдарына бәріне ортақ көше қатынас ережесі енгізілген. Бұл ережені оқушылар да, үлкендер де, көлік  жүргізетін жүргізушілер де бұлжытпай орындауы керек.

Сахналық көрініс: «Қасқыр мен Қоян»

Қоян:
- Ой, Қасқыр саған не болған?
Қасқыр:
- Ештеңе болған жоқ.
- Онда неге аяғың ақсаңдап қалған?
- Ой, Қоян, сенен ешнәрсе де жасыра алмайды екенсің. Көлікке жабысамын деп...
- Сен не көлікке жабысып жүрсің бе?
- Иә
- Жүріп бара жатқан көлікке жабысуға болмайтынын білмейсің бе?
- Баратын жеріме тез жетейін деп...
- Тез жетейін  деп өзіңе не болғанын көрдің бе?
- Көрдім
- Көшеде қалай болса солай жүруге, көліктерге жабысуға болмайды ғой.
- Ал егер асығып тұрсам ше?
- Қаншалықты асығып тұрсаң да,  жол ережесін сақтау керек.
- Жол ережесін?
- Иа, жаяу жүріп бара жатқан адамдарға, жүргізушілерге арналған ережелер болады. Сол ережелерді сақтау керек.
- Ал сол ережелерді сақтамасаң не болады?
- Жол ережесін сақтамағандарға айыппұл салады, ең қорқыныштысы сен сияқты жарақат алады.
- Қоян,  жол ережесі деген не ол?
- Ал сен оның не екенін білмейсің бе?
- Жоқ. Ендеше «Жол белгілерін білесің бе?» ойынын тойнайық. Сонда жол ережесін білетін боласың.

Мұғалім:

Ендеше балалар ойынымызды бастайық.

**1 – ойын «Жол белгілерін білесің бе?»**

 Қазір сіздерге жас инспекторлар жол белгілерін көрсетіп, белгінің атын айтады. Сендер мұқиат тыңдап алуларың керек. Содан соң белгілердің орнын ауыстырып көрсетеді. Дұрыс тапқан бала сыйлығын алады.

**2 – ойын «Жұмбақты шеш»**

1. Ала таяқ ұстаған,
Жол тәртібін нұсқаған.
Өміріңді  күзеткен,
Ысқырықпен түзеткен.  (Милиционер)

2. Көше бойлап аяңдайды,
Адам тасып аялайды. (Автобус)

3. Көліктің қаншасын үстінен өткізген,
Іргеден басталып, алысқа жеткізген. (Жол)

4. Жоқ өзінде бас та, ауызда  да, құлақ та,
Бақырайған үш көзі бар бірақ та. (Бағдаршам)

5. Арқаным бар тым ұзын,
Ала-алмайсың бір үзім.
Табыңдаршы, балалар,
Бұл жұмбақтың шешуін.  (Жол)

6. Өзі сөйлей білмейді,
Бірақ «Тоқта, жүр!» дейді. (Бағдаршам)

7. Бір көзім «Кідір» дейді,

Бір көзім «жүгір» жейді,

Бір көзім «Абайла» дейді,

Қарап ал маңайға дейді.

3 – ойын «Бағдаршам»

Әр топтан 3 баладан шығады. Бағадаршамның әр түсі көрсетіліп отырады. Қызыл түсі көрсетілгенде қозғалмай тоқтап тұрады, сары түсі көрсетілгенде дайындалады, жасыл түсі көрсетілгенде аяқтарымен тарсылдатады. Түстерді тез-тез көрсеткенде шатасқан бала ойыннан шығады.Ойын сөйтіп жалғасын табады.

 IV.  Қорытындылау

Қорыта келе:

Ирек – ирек көшелер,
Көше деген мың ирек.
Қиындыққа әйтсе де,
Үйренесің біртіндеп.
Барар жерге асықпа,
Бәйге алмайсың бұрын кеп, деп сабағымызды аяқтаймыз.